Document ID: 32014D0099

DECIZIA DE PUNERE ÎN APLICARE A COMISIEI
din 18 februarie 2014
de stabilire a listei regiunilor eligibile pentru finanțare din Fondul european de dezvoltare regională și din Fondul social european și a statelor membre eligibile pentru finanțare din Fondul de coeziune pentru perioada 2014-2020
[notificată cu numărul C(2014) 974]
(2014/99/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (UE) nr. 1303/2013 al Parlamentului European și al Consiliului din 17 decembrie 2013 de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului (1), în special articolul 90 alineatul (4),
întrucât:
(1)
Fondul european de dezvoltare regională și Fondul social european sprijină îndeplinirea obiectivului „investiții pentru creștere și locuri de muncă” în toate regiunile care corespund nivelului 2 din nomenclatorul comun al unităților teritoriale de statistică (denumit în continuare „nivelul NUTS 2”) instituit prin Regulamentul (CE) nr. 1059/2003 al Parlamentului European și al Consiliului (2) astfel cum a fost modificat de Regulamentul (CE) nr. 105/2007 al Comisiei (3).
(2)
În temeiul articolului 90 alineatul (4) din Regulamentul (UE) nr. 1303/2013, este necesar ca Comisia să stabilească o listă a regiunilor care îndeplinesc criteriile aferente fiecăreia dintre cele trei categorii de regiuni (regiuni mai puțin dezvoltate, regiuni de tranziție și regiuni mai dezvoltate) la nivelul NUTS 2.
(3)
În temeiul articolului 90 alineatul (4) din Regulamentul (UE) nr. 1303/2013, este necesar, de asemenea, ca Comisia să stabilească lista statelor membre eligibile pentru finanțare din Fondul de coeziune și o listă a statelor membre care primesc sprijin din Fondul de coeziune pe bază tranzitorie și specifică.
(4)
În conformitate cu punctul 32 din Concluziile privind cadrul financiar multianual 2014-2020 adoptate de Consiliul European din 7-8 februarie 2013, la cererea unui stat membru, regiunile de nivel NUTS 2 care au fost fuzionate prin Regulamentul (UE) nr. 31/2011 al Comisiei (4), și în cazul cărora aplicarea nomenclatorului NUTS modificat generează modificări ale statutului categoriei de eligibilitate al uneia sau mai multora dintre regiunile în cauză, fac parte din categoria determinată la nivelul regiunii NUTS modificate. Prin urmare, prezenta decizie ar trebui să fie consecventă cu concluziile menționate.
(5)
Din motive de transparență, codurile și denumirile regiunilor de nivel NUTS 2 aplicabile de la 1 ianuarie 2012 în conformitate cu Regulamentul (UE) nr. 31/2011 ar trebui incluse, de asemenea, în anexele la prezenta decizie.
(6)
Lista regiunilor și a statelor membre eligibile ar trebui stabilită în consecință,
ADOPTĂ PREZENTA DECIZIE:
Articolul 1
Regiunile din categoria „mai puțin dezvoltate” eligibile pentru finanțare din Fondul european de dezvoltare regională (FEDER) și din Fondul social european (FSE) sunt enumerate în anexa I.
Articolul 2
Regiunile din categoria „de tranziție” eligibile pentru finanțare din FEDER și din FSE sunt enumerate în anexa II.
Articolul 3
Regiunile din categoria „mai dezvoltate” eligibile pentru finanțare din FEDER și din FSE sunt enumerate în anexa III.
Articolul 4
Statele membre eligibile pentru finanțare din Fondul de coeziune sunt enumerate în anexa IV.
Articolul 5
Statele membre eligibile pentru finanțare pe bază tranzitorie și specifică din Fondul de coeziune sunt enumerate în anexa V.
Articolul 6
Prezenta decizie se adresează statelor membre.
Adoptată la Bruxelles, 18 februarie 2014.

Labels: 18
15
19